หุ้นยุโรปปิดร่วง ตลาดวิตกกรีซผิดนัดชำระหนี้
ตลาดหุ้นยุโรปปิดร่วงลงเมื่อคืนนี้ (15 มิ.ย.) โดยดัชนี Stoxx Europe 600 ดิ่งลงแตะระดับต่ำสุดในรอบเกือบ 4 เดือน ขณะที่ตลาดหุ้นกรีซร่วงลงอย่างหนัก หลังจากคณะกรรมาธิการยุโรป (EC) ประกาศว่า กรีซและกลุ่มเจ้าหนี้ยุโรปไม่สามารถตกลงกันได้ในการเจรจาครั้งล่าสุดที่กรุงบรัสเซลส์ ประเทศเบลเยียม ซึ่งข่าวดังกล่าวส่งผลให้เกิดความวิตกกังวลว่า กรีซอาจจะผิดนัดชำระหนี้และจะทำให้เสถียรภาพทางเศรษฐกิจของยูโรโซนถูกสั่นคลอน
16 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.6% ปิดวานนี้ (15 มิ.ย.) ที่ 383.02 จุด, ดัชนี CAC-40 ตลาดหุ้นฝรั่งเศสปิดที่ 4,815.36 จุด ลดลง 85.83 จุด หรือ -1.75%, ดัชนี DAX ตลาดหุ้นเยอรมันปิดที่ 10,984.97 จุด ร่วงลง 211.52 จุด หรือ -1.89% และดัชนี FTSE 100 ตลาดหุ้นลอนดอนปิดที่ 6,710.52 จุด ลดลง 74.40 จุด หรือ -1.10%
ตลาดหุ้นยุโรปร่วงลง โดยตลาดหุ้นกรีซดิ่งลงรุนแรงถึง 4.7% หลังจากคณะกรรมาธิการยุโรปประกาศว่า กรีซและกลุ่มเจ้าหนี้ยุโรปไม่สามารถตกลงกันได้ในการเจรจาครั้งล่าสุดที่กรุงบรัสเซลส์ ประเทศเบลเยียมเมื่อวันอาทิตย์ที่ผ่านมา เนื่องจากทั้งสองฝ่ายยังคงมีความคิดเห็นที่แตกต่างกันอย่างมากเกี่ยวกับแผนการปฏิรูปเศรษฐกิจของกรีซ
นักลงทุนกังวลว่าการเจรจายังไม่มีความคืบหน้าอาจส่งผลให้กรีซเผชิญกับการผิดนัดชำระหนี้ โดยในวันที่ 30 มิ.ย.นี้ เงินช่วยเหลือก้อนปัจจุบันของกรีซจะหมดอายุลง และในวันเดียวกัน รัฐบาลกรีซจะต้องชำระเงินกู้ราว 1.5 พันล้านยูโร (1.69 พันล้านดอลลาร์) คืนให้กับกองทุนการเงินระหว่างประเทศ (IMF)
หุ้นดอยช์ ออสเตรีย ร่วงลง 3.9% หลังจากมีรายงานว่านายฮานส์ อเมทสเตร็ทเตอร์ ซีอีโอของบริษัทจะลาออกจากตำแหน่งในปลายเดือนหน้า, หุ้นอีซีเจ็ท ร่วงลง 2.3% หลังจากอาร์บีซี แคปิตอล มาร์เก็ตส์ ปรับลดน้ำหนักความน่าลงทุนของหุ้นอีซีเจ็ท
ตลาดการเงินทั่วโลกจับตาดูการประชุมรมว.คลังกลุ่มยูโรโซน หรือยูโรกรุ๊ป ในวันพฤหัสบดีนี้ที่ลักเซมเบิร์ก ซึ่งหลายฝ่ายมองว่าการประชุมครั้งนี้ถือเป็นโอกาสสุดท้ายก่อนที่โครงการให้ความช่วยเหลือกรีซของสหภาพยุโรป (EU) จะสิ้นสุดลงในในเดือนนี้